רמת אשכול היא שכונה איכותית ומבוקשת בצפון ירושלים. תחילת עבודות ההקמה של השכונה החלו ב-1968 לאחר מלחמת ששת הימים, על חורבותיו של אזור הקרב שבין צה"ל לצבא ירדן.
רמת אשכול ממוקמת בצפון העיר, וגובלת בשכונות מעלות דפנה מדרום, סנהדריה ממערב, וגבעת שפירא ("הגבעה הצרפתית") ממזרח. המיקום הנוח מאפשר גישה נוחה להר הצופים (בית חולים ואוניברסיטה), והשכונה גובלת גם בתוואי כביש 60 בו עוברת הרכבת הקלה וכן קווי אוטובוסים רבים לכל חלקי העיר.
השכונה – וגבולה הדרומי שדרות לוי אשכול - קרויים על שם לוי אשכול, שהיה ראש הממשלה של ישראל בעת תחילת הקמת השכונה. השכונה הוקמה כדי לחבר בין מזרח ירושלים למערבה, והיא השכונה היהודית הראשונה שהוקמה במזרח ירושלים לאחר איחוד העיר.
בשכונה מספר אתרי מורשת: גבעת התחמושת - שהתפרסמה כמיקומו של אחד הקרבות הזכורים ביותר מהמלחמה – גן החמישה עשר, לזכר 15 חיילים שנהרגו ביום אחד במהלך מלחמת ההתשה ב-1969, וכן גן ע"ש ראול וולנברג, דיפלומט שוודי שהתפרסם כחסיד אומות העולם שהציל יהודים רבים במהלך מלחמת העולם השניה.
תושביה הראשונים של השכונה שהתיישבו בה ב-1970 – עוד בטרם הוקמו בה כבישים או תחנות אוטובוס – היו ברובם יהודים חילוניים; היום, לעומת זאת, רוב תושביה של השכונה הם דתיים-חרדים, עם דגש על יוצאי ארצות הברית.
במרכז השכונה מרכז מסחרי סואן המשרת לא רק את תושבי השכונה אלא גם תושבים מכל אזור צפון ירושלים.
בצד המזרחי של השכונה מצויה מעין "תת-שכונה" בשם גבעת המבתר, המאוכלסת רובה ככולה על-ידי וילות וקוטג'ים. בלב השכונה מצוי גם רחוב רמת הגולן אשר גם בו יש מספר לא מועט של בתים פרטיים. כמו כן ישנם רחובות ובהם בניינים המאכלסים דירות של 2-6 חדרים.
עקב הביקוש הרב למגורים בשכונה, מחירי הנדל"ן ברמת אשכול הם מהגבוהים בעיר. ע"פ "מדד מדלן", נכון לאוגוסט 2015, מדד המחיר למ"ר בשכונה הוא 26,600 ש"ח, והמדד לשכירות הוא כ-4,000 ש"ח בחודש.
עם זאת ישנם לא מעט משקיעים המביעים עניין ברכישת דירות להשקעה בעיר ומאמינים בפוטנציאל ההשבחה של השכונה: בשנה האחרונה צצים יותר ויותר פרויקטים של תמ"א 38, מה שמשקף אמון של היזמים הירושלמיים בחוזקה של השכונה.